Denel-minagtingsaak uitgestel - Solidariteit WêreldSolidariteit Wêreld
Tuis › Mediaverklarings › Denel-minagtingsaak uitgestel
Donderdag | 03 Desember | 2020
Die saak oor Denel se minagting van die hof is tot 27 Januarie 2021 uitgestel. Solidariteit voer die saak namens sy lede wie se agterstallige salarisse steeds nie deur Denel betaal is nie.
Volgens 'n hofbevel van 4 Augustus moes Denel reeds teen 7 Augustus alle agterstallige salarisse, wat statutêre verpligtinge insluit, betaal het. Weens sy versuim in hierdie verband het Solidariteit 'n saak van minagting van die hof teen Denel aanhangig gemaak.
Die hof het vandag beslis dat Denel se direksie geleentheid gegun moet word om op die eedsverklaring van Solidariteit te reageer.
"Ons is teleurgesteld, maar eerbiedig die regter se beslissing," sê Helgard Cronjé, sektorkoördineerder van lugvaart en verdediging by Solidariteit. "Ons hou steeds vol dat dit Denel se eerste prioriteit moet wees om die hofbevel van 4 Augustus na te kom. Omdat Denel nie daaraan gehoor gee nie, voer ons die saak van minagting van die hof. Ons sal op 27 Januarie terug wees in die hof om verder vir ons lede en dit wat hulle toekom, te baklei. Ons voel jammer vir ons lede, die onskuldige werkers by Denel, wat steeds minder as die helfte van hul salarisse kry en die werklike slagoffers van hierdie toedrag van sake is," het Cronjé afgesluit.